LJUBLJANA, BREŽICE – Kot smo poročali, je v Brežicah prišlo do novega požara v begunskem centru , kjer so se po poročanju policije vnele smeti.

Tiskovna predstavnica dolenjske policije Alenka Drenik je potrdila, da je prišlo na kraju požara do spora med gasilci in skupino posameznikov, ki je v gasilce začela metati kamenje. Pri tem je bilo poškodovano gasilsko vozilo. Kamenje je uničilo del karoserije in smernik.

Policija na kraju dogodka ni opravila nobenih aretacij, ker je v tem trenutku prioriteta zagotavljanje javnega reda in miru.

Neuradno smo izvedeli, da se je z gasilci sprla skupina beguncev.

Ob 13. uri je bilo v sprejemnem centru Brežice še okoli 1700 migrantov, v začasnem centru v Dobovi prav tako 800 in v novem centru v Dobovi okoli 2100, je še sporočila Drenikova. Po podatkih Generalne policijske uprave je v Slovenijo od 16. oktobra do danes do 12. ure, vstopilo že 92.150 migrantov.

Okoli 12. ure na Dobovo novih 1200 beguncev

In kakšne so sicer razmere na slovenskih mejah? Na Mejni prehod za mednarodni železniški promet Dobova so v spremstvu hrvaških policistov danes pripeljali trije vlaki z migranti, so sporočili iz novomeške policijske uprave. Prvi nekaj po 3. uri, na njem je bilo okoli 1200 migrantov, na drugem, ki je pripeljal okoli 7. ure prav tako 1200 in na tretjem okoli 12. ure prav tako 1200. Po opravljenih osnovnih policijskih postopkih, zdravstveni in humanitarni oskrbi na železniškem mejnem prehodu so tujci prestopili na vlake in v spremstvu slovenskih policistov nadaljevali pot proti Šentilju. Sicer pa je mejni prehod Rigonce za osebna vozila ponovno odprt v obe smeri.

Avstrijci sprejeli 1146 beguncev

Suzana Rauš iz PU Murska Sobota pa sporoča, da je bilo 1146 migrantov, ki so danes v dveh skupinah zapustili nastanitveni center v Gornji Radgoni, okrog 13.30. ure sprejeto v Avstrijo. Iz nastanitvenega entra Lendava v Gornjo Radgono poteka prevoz 665 migrantov, medtem ko v sprejemnem centru v Petišovcih in Dolgi vasi trenutno ni migrantov.

Na teren tudi 120 uslužbencev Fursa

Sicer pa se bodo policstom na terenu v petek pridružili tudi uslužbenci Finančne uprave RS (Furs), ki delajo v mobilnih enotah in opravljajo delo v uniformi. Glede na sklenjen sporazum s Policijo, bodo opravljali naloge, ki so potrebne za obvladovanje velikega števila migrantov, ki dnevno prihajajo na ozemlje Slovenije, so sporočili iz Fursa. Naloge v skladu z navodili policije in pod njenim vodstvom, bo v skladu s pooblastili po Zakonu o finančni upravi izvajalo do 120 uslužbencev Fursa, ki bodo na terenu prisotni 24 ur na dan.